מת'יו מקפדיין

מת'יו מקפדיין (באנגלית: Matthew Macfadyen; נולד ב-17 באוקטובר 1974) הוא שחקן בריטי הידוע בתפקידו כטום קווין בסדרת הדרמה "ספוקס" של BBC וכן בתפקיד פיצוויליאם דארסי בסרט הקולנוע משנת 2005 "גאווה ודעה קדומה". זוכה פרס אמי ופרס גלובוס הזהב לשחקן המשנה הטוב ביותר בסדרת טלוויזיה, מיני-סדרה או סרט טלוויזיה על משחקו בסדרה "יורשים". מת'יו מקפדיין נולד בנורפוק שבאנגליה. בין השנים 1992 עד 1995 למד ב"אקדמיה המלכותית לאמנות הדרמה", ובמהרה הפך לשחקן מוכר על הבמות בבריטניה. בין תפקידיו הבולטים בתיאטרון ניתן למנות את אנטוניו במחזה "הדוכסית ממאלפי", צ'ארלס סורפייס ב"בית ספר לרכילות", ובנדיק ב"מהומה רבה על לא דבר". תפקידו כבנדיק היה זכור במיוחד, אותו גילם בדמות קצין-מוקיון. ב-2005 זכה לשבחים על תפקידו כנסיך האל במחזות "הנרי הרביעי" חלק ראשון ושני, שעלו בתיאטרון המלכותי הלאומי בכיכובו של מייקל גמבון. תפקידו החשוב הראשון בטלוויזיה היה ב-1998 בסרט "אנקת גבהים", עיבוד טלוויזיוני לספרה של אמילי ברונטה "אנקת גבהים", בו שיחק בתפקיד הרטון הרנשאו. תפקידים נוספים בדרמות טלוויזיוניות היו בהפקות של ה-BBC, ב-1999 ב-"Warriors" וב-2001 הופיע ב"העולם על פי מלמוט", סדרה על פי רומן של אנתוני טרולופ. עוד ב-2001 כיכב בדרמה "קרובים רחוקים מאוד" שכתב וביים סטיבן פוליאקוף. ב-2002 נבחר לככב בסדרה "ספוקס", שזכתה לפופולריות רבה ולשבחי הביקורת. הוא המשיך לשחק בסדרה בעונה השנייה ב-2003 ועזב את הסדרה בפרק השני של העונה השלישית. מקפדיין הופיע בסרטי קולנוע אחדים, בהם "אניגמה" מ-2001, "מייבי בייבי" שביים בן אלטון ו"סודות וצללים" של בראד מקגאן. הופעתו החשובה ביותר בקולנוע הייתה ב-2005 בתפקיד מר דארסי בסרט הקולנוע "גאווה ודעה קדומה", לצדה של קירה נייטלי. ב-2003 החל במערכת יחסים עם קילי הוז, שותפתו לסדרה "ספוקס". הם נישאו ב-8 באוקטובר 2004. בדצמבר אותה שנה נולדה בתם הבכורה, מגי, ובספטמבר 2006 נולד בנם ראלף. מקפדיין כיכב בסרט "למות מלוויה" של פרנק אוז, ובסרט "פיגוע התאבדות", המבוסס על הרומן של כריס קלייב, לצד מישל וויליאמס ויואן מקגרגור. הוא הופיע גם בסרטו של רון הווארד "פרוסט/ניקסון", בו גילם את ג'ון בירט. בשנת 2008, הוא גילם את ארתור קלנם בעיבוד ה-BBC ל"דוריט הקטנה" של צ'ארלס דיקנס. ב-2009 הופיע לצד השחקנית הלנה בונהם קרטר בסרט "Enid", המבוסס על חייה של איניד בלייטון, בתור יו פולוק, המוציא לאור ובעלה הראשון של בלייטון. ב-2010 הוא גילם את השריף מנוטינגהאם בסרט "רובין הוד". הוא כיכב בתור פיליפ פריור בסדרת הטלוויזיה "עמודי תבל", וגילם את לוגן מאונטסטוארט בסרט "Any Human Heart". ביוני 2010 זכה מקפדיין בפרס באפט"א לטלוויזיה לשחקן המשנה הטוב ביותר על עבודתו ב"צדק פלילי". ב-2011, מקפדיין עשה הופעת קמע בתוכנית "ספוקס", וב-2012 הוא גילם את אובלונסקי בסרטו של ג'ו רייט, "אנה קארנינה". בדצמבר 2012 הוא החל לגלם את אדמונד ריד ב"רחוב ריפר". בשנים 2013–2014 גילם את ג'יבס בהפקה של "Jeeves and Wooster in Perfect Nonsense" בווסט אנד בלונדון. המחזה זכה בפרס אוליבייה לשנת 2014 לקומדיה החדשה הטובה ביותר. בשנת 2015 אמזון פריים קנתה את "רחוב ריפר", ולאחר ביקורות טובות, הסדרה חודשה לעונות רביעית וחמישית. באותה השנה, הייתה לו הופעת אורח בפרק הפיילוט של "הממלכה האחרונה". בשנים 2018 ועד 2023 כיכב בתור טום וואמבסגאנס בסדרה של HBO "יורשים", עליה קיבל שתי מועמדויות לפרס אמי לבידור בפריים טיים, ובשנת 2022 זכה בפרס אמי לבידור בפריים טיים לשחקן המשנה הטוב ביותר בסדרת דרמה. בשנת 2023 זכה בפרס גלובוס הזהב לשחקן המשנה הטוב ביותר בסדרת טלוויזיה, מיני-סדרה או סרט טלוויזיה בשנת 2024 שיחק בסרט דדפול & וולברין. מדיה וקבצים בנושא מת'יו מקפדיין בוויקישיתוף מת'יו מקפדיין, במסד הנתונים הקולנועיים IMDb (באנגלית) מת'יו מקפדיין, באתר "אידיבי", מאגר הידע העברי לקולנוע ישראלי ועולמי מת'יו מקפדיין, באתר AllMovie (באנגלית) מת'יו מקפדיין, באתר Rotten Tomatoes (באנגלית) מת'יו מקפדיין, במסד הנתונים הקולנועיים KinoPoisk (ברוסית) מת'יו מקפדיין, באתר MusicBrainz (באנגלית) על מתיו מקפדיין באתר ה-BBC אורי קליין, הסודות של מר דארסי, באתר הארץ, 1 ביולי 2005 Matt Donnelly, ‘Deadpool 3’ Adds ‘Succession’ Favorite Matthew Macfadyen, Variety, ‏2023-03-28 (באנגלית אמריקאית) BAFTA Television 2024: The Winners and Nominations, www.bafta.org, ‏2024-03-15 (באנגלית)